**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от проф. д-р Христо Бозуков – министър на земеделието, храните и горите**

**Относно:** Проект на Постановление на Министерския съвет за приемане на Наредба за изискванията към екстрактите от кафе и цикория

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за изискванията към екстрактите от кафе и цикория.

**Причини, които налагат приемането на акта**

В „Държавен вестник“ бр. 52 от 09.06.2020 г. е публикуван нов Закон за храните. Законът влиза в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

Наредбата се приема на основание чл. 5 от Закона за храните.

С проекта на Постановление на Министерския съвет за приемане на Наредба за изискванията към екстрактите от кафе и цикория ще бъде отменена действащата в момента Наредба за изискванията към екстрактите от кафе и цикория, приета с Постановление № 265 на Министерския съвет от 2003 г. (обн., ДВ, бр. 102 от 2003 г.).

**Цели**

С проекта се цели определяне на ясни изисквания и критерии към наименованията, характеристиките, състава, етикетирането, методите за вземане на проби и методите за анализ на екстрактите от кафе и екстрактите от цикория. Проектът на наредбата следва структурата и съдържанието на съществуващата Наредба за изискванията към екстрактите от кафе и цикория. Разпоредбите в проекта на наредба са прецизирани и са съобразени с настъпилите промени в правото на Европейския съюз, както и в националното законодателство, и по-специално Закона за храните и Закона за управление на агрохранителната верига.

Проектът на наредба се прилага по отношение на екстрактите от кафе и екстрактите от цикория и не се прилага за разтворимо кафе тип „торефакто“.

С проекта се транспонира акт на Европейския съюз и се цели да бъдат регламентирани определени изисквания към наименованията, характеристиките, състава, етикетирането, методите за вземане на проби и методите за анализ на екстрактите от кафе и екстрактите от цикория.

Регламентирани са дефинициите и наименованията, под които екстрактите от кафе и цикория се предлагат на пазара. Определено е съдържанието на сухото вещество, извлечено от кафето и цикорията в екстрактите от кафе и цикория.

В проекта са регламентирани и изискванията към етикетирането на екстракти от кафе и екстракти от цикория, вземането на проби и методите за анализ за целите на официалния контрол.

С проекта на наредба се създават и условия за прилагането на Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г.) по отношение на горепосочените продукти.

Предвижда се постановлението да влезе в сила в 14-дневен срок от деня на обнародването му в „Държавен вестник“, тъй като е необходим срок за запознаване и адаптиране на бизнес операторите и контролния орган към изискванията на наредбата.

В проекта на наредба не е предвидена преходна разпоредба за приключване на започнали производства по досегашния ред към момента на влизане в сила на новата наредба. Причината за това е, че посочените в чл. 16, т. 2 от действащата към момента Наредба за изискванията към екстрактите от кафе и цикория методи за определяне съдържанието на кофеин - БДС ISO 4052 и БДС ISO 10095 са отменени от 15.02.2016 г. От 2016 г. действащият стандарт за определяне съдържанието на кофеин е БДС ISO 20481:2016 „Кафе и продукти от кафе. Определяне на съдържанието на кофеин с използване на високоефективна течна хроматография (HPLC). Референтен метод (ISO 20481:2008)“. Остава в сила и БДС 8999:1985 „Кафе. Правила за вземане на проби и методи за изпитване“, който е добавен в чл. 15, ал. 2, т. 2 от проекта на наредба.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите.

Проектът на акт не води до изменения в целевите стойности на показателите за изпълнение, в това число ключовите индикатори.

**Очаквани резултати от прилагането на акта**

Гарантиране на висока степен на защита на здравето и правата на потребителите на територията на Република България, чрез осигуряване на подходяща информираност за групата храни, регламентирани в проекта.

Улесняване свободното движение на екстрактите от кафе и цикория и осигуряване на лесен достъп до висококачествени продукти. Принципът на свободното движение на стоки е ключов елемент при създаването на отворен вътрешен пазар. Единният европейски пазар помага на предприятията в Европейския съюз, като цяло, да изградят стабилна платформа в открита, разнообразна и конкурентна среда.

Ограничаване на възможностите за системни нарушения и повишаване на ефективността на официалния контрол на тези продукти.

**Анализ за съответствие с правото на Европейския съюз**

С проекта на наредба се въвеждат изискванията на Директива 1999/4/ЕО на Европейския парламент и на Съвета от 22 февруари 1999 година относно екстрактите от кафе и екстрактите от цикория (ОВ, специално българско издание: глава 13, том 026).

Във връзка с това е приложена таблица на съответствието с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, проектът на наредба, проектът на доклад, частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения и становища от проведената обществена консултация, заедно с обосновка за неприетите предложения, е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за изискванията към екстрактите от кафе и цикория е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и   
чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложение:** | 1. Проект на Постановление на Министерския съвет; 2. Проект на Наредба за изискванията към екстрактите от кафе и цикория; 3. Частична предварителна оценка на въздействието; 4. Становище на дирекция „Модернизация на администрацията” на Министерския съвет; 5. Финансова обосновка; 6. Таблица на съответствието с правото на Европейския съюз; 7. Справка за отразяване на становищата, постъпили по реда на чл. 32 – 34 от УПМСНА; 8. Постъпили становища по реда на чл. 32 – 34 от УПМСНА; 9. Становище на Работна група 1 „Свободно движение на стоки”; 10. Становище на Работна група 7 „Земеделие”; 11. Справка за отразяване на постъпилите предложения и становища от проведената обществена консултация; 12. Постъпили предложения и становища от проведената обществена консултация; 13. Проект на съобщение за средствата за масово осведомяване. |

С уважение,

**ПРОФ. Д-Р ХРИСТО БОЗУКОВ**

*Министър*